**Integrating citizenship and European values**

**in eTwinning training**

 D-na profesoară Adriana Mariș, ambasador eTwinning român și responsabila cu programele și proiectele europene a școlii noastre, a participat, în octombrie – noiembrie 2024, la cursul online Integrarea cetățeniei și valorilor europene în activitățile Twinning, organizat pe platforma ESEP, de educație școlară europeană.

 Cursul, desfășurat pe patru module, a urmărit în prima parte obiective precum schimbul de idei între participanții din diferite țări cu privire la activitățile care încurajează participarea activă și angajamentul civic în clasă, evaluarea și dezvoltarea propriei înțelegeri referitoare la cetățenie și valori europene, îmbunătățirea eficienței în pregătirea profesorilor și reflecția asupra rolului de ambasador eTwinning, schimbul de idei asupra strategiilor de a oferi elevilor cunoștințe, abilități și încrederea necesare pentru a-și exercita drepturile, a se angaja în procese din sfera politică, respectând în același timp autonomia celorlalți.

 Modulul al doilea a cuprins dezvoltarea de idei de proiecte eTwinning care să promoveze cetățenia activă prin integrarea unor teme ca democrația, drepturile omului, cetățenia digitală și administrarea mediului, ținând cont de scopurile educaționale naționale și europene. Activitățile de colaborare desfășurate în cadrul proiectelor eTwinning încurajează elevii să colaboreze dincolo de granițe cu colegi din alte țări și să își asume rolul de cetățeni europeni.

În cadrul modulului al treilea, s-a pus accentul pe proiectarea sesiunilor de formare care să permită colegilor profesori să integreze concepte-cheie de cetăţenie – cum ar fi democraţia, drepturile omului şi responsabilitatea socială – în sălile lor de clasă, proiectarea și furnizarea de materiale didactice interactive și activități care să îi ajute pe educatori să angajeze elevii în cetățenia activă, promovând gândirea critică și respectul pentru diversitate în procesul de învățare și să exploreze modalități de a facilita dialogul permanent și schimburile de idei între colegii profesori, oferind îndrumare și sprijin pe măsură ce încorporează strategiile de educație pentru cetățenie în practicile lor zilnice de predare și proiectele eTwinning.

Ultimul modul a propus identificarea unor metode cheie pentru colectarea și interpretarea feedback-ului de la elevi și colegi. Participanții au integrat cunoștințele și abilitățile dobândite la curs pentru a dezvolta un portofoliu care a fost supus evaluării colegilor, așa cum, la rândul său, fiecare participant a avut de oferit feedback constructiv colegilor, în evaluarea portofoliilor acestora, având în vedere criteriile de evaluare bine definite.

Participarea cadrelor didactice la cursurile de pe platforma ESEP oferă oportunitatea de a-și dezvolta abilități pedagogice și tehnici de colaborare internațională, facilitând crearea de proiecte educaționale inovative. Cu atât mai mult, ambasadorii eTwinning își pot extinde rețeaua de contacte și resurse educaționale, contribuind activ la promovarea învățării colaborative și interculturale.